DCORP พุ่งกว่า 7% รับแผนเข้าซื้อหุ้น “ฮีโร่ เอ็กซ์พีเรียนซ์”
DCORP พุ่งกว่า 7% รับแผนเข้าซื้อหุ้น "ฮีโร่ เอ็กซ์พีเรียนซ์" ล่าสุด ณ เวลา 11.10 น. ราคาอยู่ที่ 5.20 บาท บวก 0.36 บาท หรือ 7.44% สูงสุดที่ 5.65 บาท ต่ำสุดที่ 5.10 บาท มูลค่าซื้อขายที่ 67.31 ล้านบาท
18 ก.ย. 2560

ผู้สื่อข่าวรายงานว่า ราคาหุ้นบริษัท ดีมีเตอร์ คอร์ปอเรชั่น จำกัด (มหาชน) หรือ DCORP ณ เวลา 11.10 น. ราคาอยู่ที่ 5.20 บาท บวก 0.36 บาท หรือ 7.44% สูงสุดที่ 5.65 บาท ต่ำสุดที่ 5.10 บาท มูลค่าซื้อขายที่ 67.31 ล้านบาท ขณะที่ดัชนีตลาดหุ้นไทยโดยรวมบวก 0.61%

โดยราคาหุ้นปรับตัวขึ้นหลังจากที่บริษัทเปิดเผยว่า ที่ประชุมคณะกรรมการบริษัทมีมติอนุมัติการเข้าลงทุนในโครงการเดอะมาร์เวลเอ็กซ์พีเรียนซ์ไทยแลนด์: ธีมเอ็นเตอร์เทนเมนต์ แอ็ทแทรคชั่น (THe Marvel Experience : Theme Entertainment Attraction -TMX) ซึ่งเป็นแหล่งให้ความบันเทิงในรูปแบบดิจิทัล ไฮเปอร์ เรียลลิตี้ ในบริษัทฮีโร่ เอ็กซ์พีเรียนซ์ จำกัด โดยจะเข้าซื้อหุ้นเพิ่มทุนและเข้าซื้อหุ้นจากผู้ถือหุ้นเดิม  จำนวน 805,264 หุ้น คิดเป็นสัดส่วน 30% ของทุนจดทะเบียนทั้งหมดของบริษัท โดยจะเข้าซื้อหุ้นเพิ่มทุนในราคาหุ้นละ 335.29377 บาท เป็นจำนวนเงินทั้งสิ้น 270 ล้านบาท
นอกจากนั้น DCORP จะเข้าซื้อหุ้นสามัญของ ฮีโร่ฯ จากบริษัท แทรเวล แชนแนล เอเจนซี่ จำกัด จำนวน 67,106 หุ้น คิดเป็ฯสัดส่วน 2.5% ของทุนจดทะเบียน ในราคาหุ้นละ 149.018 บาท คิดเป็นมูลค่ารวมทั้งสิ้น 10 ล้านบาท คาดว่าจะแล้วเสร็จภายในวันที่ 31 ต.ค.60
โดยการซื้อหุ้นสามัญเพิ่มทุนนี้เป็นการซื้อหุ้นในราคาที่สูงกว่ามูลค่าที่ตราไว้ เนื่องจากบริษัทได้พิจารณาตรวจสอบสถานะกิจการและประมินมูลค่าของฮีโร่ฯ ที่ประเมินโดยผู้ประเมินอิสระแล้วเห็นว่าฮีโร่ฯ มีมูลค่าเท่ากับ 2,616 ล้านบาท ซึ่งบริษัทจะเข้าลงทุนซื้อหุ้นในสัดส่วน 32.50% ซึ่งเป็นมูลค่า 850.20 ล้านบาท แต่จาการเจรจาต่อรองของบริษัทได้ใช้เงินลงทุนทั้งสิ้น 280 ล้านบาทเพื่อให้ได้หุ้นในสัดส่วนดังกล่าว จึงถือเป็นการเข้าซื้อที่ราคาเหมาะสม